**ŽPZ Kombinat v podporo Radiu Študent**

Jan 11, 2021

Študentska organizacija Univerze v Ljubljani, pod čigar okrilje spada tudi [Radio Študent](https://radiostudent.si/), je po osmih letih rezanja sredstev za delovanje omenjenega radia napovedala ukinitev le-teh. [Radio Študent](https://radiostudent.si/) na našem področju deluje že 50 let in je najstarejša neodvisna radijska postaja v Evropi, ki je iz skromnega medija, namenjenega študentski populaciji, prek punk alternative, participacije v civilnodružbenih gibanjih, kritičnosti do osamosvojitvenih mitov ter vseskozi z neizprosnim reflektiranjem družbene stvarnosti postala glasbena, politična in kulturna medijska avantgarda, tako rekoč radijski endemit. Na RAdiu Študent so se kalili znani radijski spikerji in spikerke, novinarji in novinarke, glasbeni in drugi uredniki ter urednice. Tam so si nabirali izkušnje in pridobivali samozavest. Vse, kar je iz RŠ zraslo, je plod teh študentk in študentov, njihovih idej, ki niso bile nikoli naročene, temveč so se, podobno kot pesmi upora, rodile iz potrebe po spremembi. Mladi ljudje iz vseh vetrov so se morali v tem kolektivu znajti, postaviti zase, izobraziti in uspešno opraviti spikersko avdicijo.

ŽPZ Kombinat smo odločno proti odtegovanju sredstev in pozivamo ŠOU k premisleku in podpori tega edinstvenega radia, ki bi moral biti ponos vsake študentske organizacije.